钦定古今图书集成/理学汇编/学行典/第106卷 > 朱子全书 > 《补试榜谕》
## 钦定古今图书集成/理学汇编/学行典/第106卷 > 朱子全书 > 《补试榜谕》

盖闻“君子之学以诚其身，非直为观听之美而已。古之君子，以是行之其身，而推之以教其子弟，莫不由
此。此其风俗所以淳厚，而德业所以崇高也。”近世之
俗不然，自父兄所以教其子弟，固已使之假手成文，
以欺罔有司矣。新学小生，自为儿童时，习见其父兄
之诲如此，因恬不以为愧，而安受其空虚无实之名，
内以傲其父兄，外以骄其闾里，终身不知自力，以至
卒就小人之归者，未必不由此也。故今劝谕县之父
兄，“有爱其子弟之心者，其为求明师良友，使之究义
理之指归，而习为孝弟驯谨之行，以诚其身而已。禄
爵之不至，名誉之不闻，非所忧也。何必汲汲使之俯
心下首，务欲因人成事，以幸一朝之”得。而贻终己之
羞哉。